## Pravilnik o službenoj iskaznici i znački inspektora zaštite i spašavanja, inspektora za vatrogastvo i služ­benika Državne uprave za zaštitu i spašavanje s poseb­nim ovlastima i odgovornostima

### NN 18/2006 (15.2.2006.), Pravilnik o službenoj iskaznici i znački inspektora zaštite i spašavanja, inspektora za vatrogastvo i služ­benika Državne uprave za zaštitu i spašavanje s poseb­nim ovlastima i odgovornostima

# DRŽAVNA UPRAVA ZA ZAŠTITU I SPAŠAVANJE

**438**

Na temelju članka 56. Zakona o zaštiti i spašavanju
(»Narodne novine«, broj 170/04), ravnatelj Državne uprave za zaštitu i
spašavanje donosi

## PRAVILNIK

### O SLUŽBENOJ ISKAZNICI I ZNAČKI INSPEKTORA ZAŠTITE I SPAŠAVANJA, INSPEKTORA ZA VATROGASTVO I SLUŽBENIKA DRŽAVNE UPRAVE ZA ZAŠTITU I SPAŠAVANJE S POSEBNIM OVLASTIMA I ODGOVORNOSTIMA

I. OPĆA ODREDBA

Članak 1.

Ovim Pravilnikom propisuju se obrazac službene
iskaznice te oblik i izgled značke i poveza inspektora zaštite i spašavanja, inspek­tora za vatrogastvo te službenika Državne uprave za
zaštitu i spašavanje (u daljnjem tekstu: Državne uprave) s posebnim ovlastima i
odgovornostima, kao i način izdavanja, zamjene i vođenja evidencije o izdanim
iskaznicama i značkama.

II. OBRAZAC SLUŽBENE
ISKAZNICE

Članak 2.

Viši inspektor zaštite i spašavanja, inspektor
zaštite i spašavanja, viši inspektor za vatrogastvo, inspektor za vatrogastvo i
inspektor II. vrste za planiranje, pripremu i vođenje vatrogastva te službenik
Državne uprave s posebnim ovlastima i odgovornostima, u obnašanju inspekcijskih
poslova i poslova nadzora nosi iskaznicu i značku kojima dokazuje službeno
svojstvo, identitet i ovlasti.

Članak 3.

Službene iskaznice i značku s pripadajućim
povezom izdaje Državna uprava za zaštitu i spašavanje (u daljnjem tekstu:
Državna uprava) prema obrascima iskaznica i obliku i izgledu značke koji su
tiskani uz ovaj Pravilnik i čine njegov sastavni dio.

Članak 4.

Obrazac službene iskaznice izrađuje se
sublimacijskim ispisom na računalnom sustavu za izradu službenih iskaznica,
izmjere 86 × 54 mm, na papiru zelene boje – iskaznica inspektora zaštite i
spašavanja, crvene boje – iskaznica inspektora za vatrogastvo i plave boje –
iskaznica službenika Državne uprave s posebnim ovlastima i odgovornostima.

Prednja i zadnja strana obrasca službene
iskaznice štiti se u postupku sublimacijskog ispisa prozirnim plastičnim
zaštitnim laminatom i individualiziranim vodenim
znakom (logotip Državne uprave).

Članak 5.

Prednja strana obrasca službene iskaznice
sadrži:

– na gornjoj lijevoj strani grb Republike
Hrvatske;

– desno, u ravnini grba, štampanim slovima
ispisano je jedno ispod drugoga:

»REPUBLIKA HRVATSKA«

»DRŽAVNA UPRAVA

ZA ZAŠTITU I SPAŠAVANJE«.

Na gornjoj desnoj strani nalazi se prazan
prostor za fotografiju izmjere 20 x 25 mm.

Ispod naziva »DRŽAVNA UPRAVA ZA ZAŠTITU I
SPAŠAVANJE« ispisuje se štampanim slovima »ISKAZNICA«, ispod toga

– za višeg inspektora zaštite i spašavanja tekst
»VIŠEG INSPEK­TORA ZAŠTITE I SPAŠAVANJA«

– za inspektora zaštite i spašavanja tekst
»INSPEKTORA ZAŠTITE I SPAŠAVANJA«

– za višeg inspektora za vatrogastvo tekst
»VIŠEG INSPEKTORA ZA VATROGASTVO«

– za inspektora za vatrogastvo i inspektora II.
vrste za planiranje, pripremu i vođenje vatrogastva tekst »INSPEKTORA ZA
VATROGASTVO« i

– za službenika Državne uprave s posebnim
ovlastima i odgovornostima tekst »SLUŽBENIKA DRŽAVNE UPRAVE S POSEBNIM
OVLASTIMA I ODGOVORNOSTIMA«.

Ispod toga ispisuje se redni broj pod kojim je
izdana, a ispod toga ime i prezime inspektora ili službenika Državne uprave s poseb­nim ovlastima i
odgovornostima.

Članak 6.

Na poleđini obrasca službene iskaznice tiskane
su ovlasti nositelja službene iskaznice (višeg inspektora zaštite i spašavanja,
inspektora zaštite i spašavanja, višeg inspektora za vatrogastvo, inspektora za
vatrogastvo i inspektora II. vrste za planiranje, pripremu i vođenje
vatrogastva te službenika Državne uprave s posebnim ovlastima i
odgovornostima). Lijevo ispod teksta o ovlastima nositelja iskaznice ispisuje
se broj značke izdane uz službenu iskaznicu, a ispod toga datum do kojeg
vrijedi iskaznica.

III. OBLIK I IZGLED
SLUŽBENE ZNAČKE

Članak 7.

Značke višeg inspektora zaštite i spašavanja,
inspektora zaštite i spašavanja, višeg inspektora za vatrogastvo, inspektora za
vatrogastvo i inspektora II. vrste za planiranje, pripremu i vođenje
vatrogastva te službenika Državne uprave s posebnim ovlastima i odgovornostima
promjera su 56 mm i sastoje se od tri koncentrična kruga.

U središnjem krugu značke na zrakastoj podlozi
ispisana su štampana slova »RH«, tamnoplave boje, visine 9 mm. Srednji srebrni
dio kruga je promjera 41 mm i sadrži u gornjem dijelu natpis ispisan štampanim
slovima tamnoplave boje »DRŽAVNA UPRAVA ZA ZAŠTITU I SPAŠAVANJE«. Vanjski krug
je žute boje s reljefom hrvatskog pletera. Na donjem dijelu značke nalazi se
metalna srebrna traka u koju se upisuje broj značke.

Članak 8.

Kožni povez iz članka 3. ovog Pravilnika
tamnoplave je boje i trostrukog pregiba, a veličina svakog pregiba je 80 x 120
mm.

U prednjem pregibu kožnog poveza, s unutarnje
strane, smještena je službena iskaznica.

Na unutarnjem pregibu kožnog poveza, u donjem
dijelu, smještena je značka.

U prednjem pregibu kožnog poveza, s vanjske
strane, otisnut je zlatnom bojom hrvatski grb i ispisuje se tiskanim štampanim
slovima zlatne boje, u dva reda, natpis »DRŽAVNA UPRAVA ZA ZAŠTITU I
SPAŠAVANJE«.

IV. NAČIN IZDAVANJA,
ZAMJENE I VOĐENJA EVIDENCIJE O IZDANIM SLUŽBENIM ISKAZNICAMA I ZNAČKAMA

Članak 9.

O izdanim službenim iskaznicama i značkama vodi se
evidencija u Službi zajedničkih poslova Državne uprave.

Evidencija iz stavka 1. ovog članka sadrži:

1. Ime i prezime višeg inspektora zaštite i
spašavanja, inspektora zaštite i spašavanja, višeg inspektora za vatrogastvo,
inspektora za vatrogastvo, inspektora II. vrste za planiranje, pripremu i
vođenje vatrogastva te službenika Državne uprave s posebnim ovlastima i
odgovornostima, kojima je izdana iskaznica i značka;

2. Naziv ustrojstvene jedinice Državne uprave u
kojoj je zaposlen;

3. Naziv radnog mjesta;

4. Registarski broj službene iskaznice i značke;

5. Datum izdavanja;

6. Datum razduživanja (povrata);

7. Potpis inspektora ili službenika Državne
uprave s posebnim ovlastima i odgovornostima;

8. Rubriku za napomene.

Članak 10.

Viši inspektor zaštite i spašavanja, inspektor
zaštite i spašavanja, viši inspektor za vatrogastvo, inspektor za vatrogastvo,
inspektor II. vrste za planiranje, pripremu i vođenje vatrogastva te službenik
Državne uprave s posebnim ovlastima i odgovornostima koji izgubi iskaznicu ili
značku ili na drugi način ostane beziskaznice odnosno
značke, dužan je o tome odmah izvijestiti neposrednog rukovoditelja i Službu
zajedničkih poslova.

Nova službena iskaznica ili značka izdati će se
nakon što je izgubljena ili na drugi način nestala službena iskaznica ili
značka oglašena nevažećom u »Narodnim novinama«.

Troškove oglašavanja u »Narodnim novinama« i
troškove izdavanja nove službene iskaznice ili značke snosi inspektor ili službenik
Državne uprave s posebnim ovlastima i odgovornostima, koji izgubi službenu
iskaznicu ili značku.

Članak 11.

Viši inspektor zaštite i spašavanja, inspektor
zaštite i spašavanja, viši inspektor za vatrogastvo, inspektor za vatrogastvo,
inspektor II. vrste za planiranje, pripremu i vođenje vatrogastva te službenik
Državne uprave s posebnim ovlastima i odgovornostima kojemu prestaje radni
odnos u Državnoj upravi, dužan je prije primitka rješenja o prestanku službe,
odnosno o rasporedu na drugo radno mjesto, službenu iskaznicu i značku predati
neposrednom rukovoditelju.

Nadležni rukovoditelj iz stavka 1. ovog članka
dužan je primljenu iskaznicu i značku dostaviti Službi zajedničkih poslova
Državne uprave.

Članak 12.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-02/06-02/12

Urbroj: 543-01-09-01-06-1

Zagreb, 7. veljače 2006.

Ravnatelj

**Đuro Poldrugač**, v. r.

OBAZAC SLUŽBENE
ISKAZNICE INSPEKTORA ZAŠTITE I SPAŠAVANJA

Prednja strana iskaznice

![](dodatni/145762.gif)

Zadnja strana iskaznice

![](dodatni/145761.gif)

OBRAZAC SLUŽBENE
ISKAZNICE VIŠEG INSPEKTORA ZAŠTITE I SPAŠAVANJA

Prednja strana iskaznice

![](dodatni/145760.gif)

Zadnja strana iskaznice

![](dodatni/145759.gif)

OBRAZAC SLUŽBENE
ISKAZNICE INSPEKTORA ZA VATROGASTVO

Prednja strana iskaznice

![](dodatni/145758.gif)

Zadnja strana iskaznice

![](dodatni/145757.gif)

OBRAZAC SLUŽBENE
ISKAZNICE VIŠEG INSPEKTORA ZA VATROGASTVO

Prednja strana iskaznice

![](dodatni/145756.gif)

Zadnja strana iskaznice

![](dodatni/145755.gif)

OBRAZAC SLUŽBENE
ISKAZNICE SLUŽBENIKA DRŽAVNE UPRAVE ZA ZAŠTITU I SPAŠAVANJE S POSEBNIM
OVLASTIMA I ODGOVORNOSTIMA

Prednja strana iskaznice

![](dodatni/145754.gif)

Zadnja strana iskaznice

![](dodatni/145753.gif)

OBLIK I IZGLED ZNAČKE

![](dodatni/145752.gif)

Pravilnik, NN 18/2006-438